S-439/2006

Mál þetta, sem dómtekið var þann 16. maí sl., er höfðað hér fyrir Héraðsdómi Norðurlands eystra með tveim ákærum lögreglustjórans á Akureyri, útgefnum 8. desember 2006 og 13. desember s.á.

Þeirri fyrri á hendur X og Z;

„fyrir fíkniefnalagabrot, með því að hafa föstudaginn 7. júlí 2006, verið með í vörslum sínum 7,94 grömm af hassi í íbúð ákærða [X]

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 13, 1985 og 68, 2001 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001, sbr. reglugerð nr. 838, 2002 og auglýsingu nr. 232, 2001.“

Þeirri síðari á hendur ákærða Z;

„fyrir fjársvik, með því að hafa sunnudaginn 30. júlí 2006, notað debetkort í eigu [A], til að greiða fyrir vörur og þjónustu leigubifreiðarstjórans [B], að fjárhæð kr. 27.000,- en debetkortið hafði ákærði tekið úr veski [A] sem hann fann á götustíg milli Hrísalundar og Hjallalundar á Akureyri.

Telst þetta varða við 248. gr. almennra hegningarlaga nr. 19, 1940.

Í málinu gerir [B], bótakröfu á hendur ákærða, [Z], að fjárhæð kr. 27.000.“

Þess er krafist að ákærðu verði dæmdir til refsingar og til að sæta upptöku á 7,94. grömmum af hassi, sem lögreglan lagði hald á og tilgreint er í efnaskrá nr. 9.658, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

Fyrirkall í máli ákærða X var gefið út þann 11. desember 2006 og birt honum þann 23. desember s.á Við þingfestingu málsins þann 8. janúar 2007 sótti ákærði X ekki þing og hefur hann eigi sótt þing við síðari fyrirtökur í málinu og var málið dómtekið að kröfu sækjanda með vísan til 1. mgr. 126. gr. laga nr. 19/1991 um meðferð opinberra mála. Þykir mega jafna útivist ákærða X til játningar hans í máli, sbr. téða lagagrein, enda fer sú niðurstaða eigi í bága við gögn málsins. Telst brot hans því nægjanlega sannað og varðar það við tilgreind lagaákvæði í ákæru.

Við fyrirtöku málsins hinn 16. maí s.l. sótti ákærði Z þing og viðurkenndi hér í dóminum brot sín eins og þeim er lýst í ákærum og samþykkti bótakröfu þá sem lögð er fram í málinu. Þykir játning hans í samræmi við gögn málsins og teljast brot hans því nægjanlega sönnuð eins og þeim er lýst í ákærunum og varða þau við þar greind lagaákvæði.

Samkvæmt vottorði sakaskrár ríkisins hlaut ákærði X sekt fyrir brot á lögum um ávana- og fíkniefni þann 18. júní 2006.

Þykir refsing ákærða X, hæfilega ákveðin nú kr. 50.000- í sekt til ríkissjóðs og komi 4 daga fangelsi í stað sektarinnar verði hún eigi greidd innan 4 vikna frá birtingu dómsins.

Samkvæmt vottorði sakaskrár ríkisins var ákærði Z tvisvar sinnum á árunum 2005 og 2006 dæmdur til greiðslu sektar vegna fíkniefnalagabrota. Þann 15. júní 2006 var hann dæmdur í 30 daga fangelsi skilorðsbundið til tveggja ára fyrir brot gegn 244. gr. almennra hegningarlaga. Hefur honum tvisvar sinnum eftir það verið dæmdur hegningarauki, í fyrra skiptið í október 2006 fyrir brot gegn 244. gr. almennra hegningarlaga og 1. mgr. 48. gr. umferðarlaga. Í seinna skiptið í nóvember 2006 fyrir brot gegn 1. mgr. 48. gr. umferðarlaga.

Með brotum sínum nú hefur ákærði Z rofið skilorð frá 15. júní 2006 og verður honum nú dæmd refsing sameiginlega fyrir það brot og brot hans nú eftir reglu 77. gr. almennra hegningarlaga nr. 19, 1940. Þykir refsing ákærða hæfilega ákveðin fangelsi í 3 mánuði. Þykir enn rétt að fresta fullnustu refsingar þannig að hún falli niður að 3 árum liðnum frá uppkvaðningu dómsins, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Dæma ber ákærðu til að sæta upptöku fíkniefna svo sem krafist er í ákæru og nánar greinir í dómsorði.

Ákærði, Z, hefur samþykkt fram komna bótakröfu og ber að dæma hann til greiðslu hennar svo sem nánar greinir í dómsorði.

Enginn sakarkostnaður er í málinu.

Dóminn kveður upp F-kk-nf Ó-kk-nf, dómstjóri.

D Ó M S O R Ð :

Ákærði, X, greiði kr. 50.000- í sekt til ríkissjóðs og komi 4 daga fangelsi í stað sektarinnar verði hún eigi greidd innan 4 vikna frá birtingu dómsins.

Ákærði, Z, sæti fangelsi í 3 mánuði, en fresta skal fullnustu refsingar og hún falla niður að 3 árum liðnum frá uppkvaðningu dómsins, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærðu sæti upptöku á 7,94 grömmum af hassi samkvæmt efnaskrá lögreglu nr. 9.658.

Ákærði, Z, greiði B kr. 27.000-.